आजु बुध के रात में दिल्ली समेत पूरा उत्तर भारत में भयंकर भूकंप आइल. करीब रात साढ़े एगारह बजे के आसपास कई जगह से भूकंप के झटका महसूस होखे के खबर आवे लागल. झटका करीब तीन से पन्द्रह सेकेण्ड ले रहे के चरचा बा. रिचर स्केल पर एह भूकंप के तीव्रता ६.६ बतावल जात बा जवन भूकंप के भयावहता बतावत बा. अबही लिखत घरी ले कहीं से कवनो जान माल के नुकसान के खबर नइखे आइल. दिल्ली में लोग अपना अपना घर से बाहर भाग निकलल. राममनोहर लोहिया अस्पताल में लोग समुझल कि फेर कवनो बम फाट गइल.\nबांगलादेश से लवटते प्रधानमंत्री सीधे राममनोहर लोहिया अस्पताल जा के घवाहिलन से मिललन.\nप्रधानमंत्री मनमोहन सिंह संसद के कार्यवाही में बार-बार बाधा अवला के ‘राष्ट्रीय क्षति’ करार दिहले.\nदिल्ली उच्च न्यायालय के सामने बुध के भइल विस्फोट का सिलसिले में बतियावे खातिर दिल्ली के मुख्यमंत्री शीला दीक्षित केंद्रीय गृह मंत्री पी. चिदम्बरम से भेंट कइली.\nदिल्ली के उपराज्यपाल तेजेंद्र खन्ना कहलन कि विस्फोट गम्भीर आ चिंताजनक बात बा. एह घटना आ सुरक्षा इंतजाम में भइल चूक के जांच कइल जाई.\nकेंद्रीय गृह राज्य मंत्री एम. रामचंद्रन ने बतवले कि मई महीना में भइल दिल्ली उच्च न्यायालय के बाहर बम विस्फोट मामिला में अबले कवनो गिरफ्तारी नइखे भइल.\nगुजरात उच्च न्यायालय बुध का दिने न्यायालय के महापंजीयक, मुख्य न्यायाधीश के व्यक्तिगत सचिव आ लोकायुक्त आर. ए. मेहता के नोटिस जारी कर के लोकपाल के नियुक्ति पर आपन राय साफ करे के कहले बा. साथही राज्य सरकार से पूछले बा कि मुख्यमंत्री नरेंद्र मोदी के प्रधानमंत्री मनमोहन सिह खातिर लिखल चिट्ठी मीडिया ले कइसे चहुँपल ?\nतेलंगाना राज्य के मुद्दा पर तेलुगू देशम के4गो विधायक पार्टी छोड़ दिहले.\nदिल्ली विस्फोटन के चौतरफा निंदा भइल बा आ दुनिया के कई देश कहले कि आतंकवाद के खिलाफ लड़ाई में ऊ भारत का साथ बाड़े.\nअन्ना हजारे लुकाछिपा के बेगुनाहन के निशाना बनावे वाला आतंकवादी समूहन के खुलकर सामने से लड़ाई लड़े के चुनौती दिहले.\nमनमोहन सिंह अधिकारियन से तीस्ता पर अइसन प्रस्ताव बनावे के कहले जवन दुनु देश के मंजूर होखो आ जवना से कवनो बेजरूरत दिक्कत ना आवे.\nअफजल के फांसी ना भइल त भाजपा के जम्मू काश्मीर इकाई एकर खिलाफत करी.\nभारत का दौरा पर आइल इजरायल के पर्यटन मंत्री स्टास मिसेझनिकोव दिल्ली उच्च न्यायालय के बाहर भइल बम विस्फोट के बिगड़ल दिमाग के उपज बतवले.\nभाजपा गृह मंत्री पी. चिदम्बरम से कहले बिया कि ऊ आपन ध्यान राजनीतिक विरोधियन पर ना लगा के आतंकवादी घटना रोके पर लागवसु.\nआंध्र प्रदेश के अदालत में कर्नाटक के मंत्री रहल जी. जनार्दन रेड्डी अउर उनुका रिश्तेदार श्रीनिवास रेड्डी के जमानत याचिका पर सुनवाई काल्हु बियफे ले टार दिहल गइल बा.\nकट्टरपंथी अलगाववादी नेता सैयद अली शाह गिलानी के आह्वान पर आजुओ जम्मू काश्मीर में बन्द रहल.\nइंदौर के चंदननगर थाना के पुलिस उपनिरीक्षक राम किशोर शिवहरे के एगो छात्रा के अश्लील एमएमएस बना के ब्लैकमेल करे के वाकया सामने अइला का बाद ओकरा के निलंबित कर के ओकरा दू गो साथियन समेत गिरफ्तार कर लिहल गइल बा. मालूम होखे कि एहसे पहिलहू कई गो घटना अइसन भइल बा जवन पुलिस के छवि दागदार बनवले बा. बैतूल में थाने में बलात्कार भइल रहे त ग्वालियर में एगो युवक के थाने में हत्या कर के लाश नदी में फेंक दिहल रहे.\nदिल्ली बम विस्फोट का बाद राज्यसभा के कार्यवाही दुपहरिया दू बजे ले टार दिहल गइल.\nझारखण्ड के जमशेदपुर से 22 अगस्त के अगवा भइल एगो तीन साल के लड़िका अनंत के पुलिस मंगल का रात बिहार के नालंदा जिला थाना क्षेत्र से मुक्त करा लिहलसि. एह मामिला में एगो औरत समेत दू लोग के गिरफ्तारो कर लिहल गइल बा.\nएगो बांग्लादेशी अखबार लिखले बा कि ममता बनर्जी भारत के प्रधानमंत्री के दौरा के वहिष्कार के उनुका के बेइज्जति कइले बाड़ी.\nविशेष कार्रवाई दस्ता बुध का दिने एक दर्जन से अधिका मामिला में खोजात एगो अपराधी के इलाहाबाद में मार गिरवलसि बाकिर ओकर साथी भागे में कामयाब रहल.\nभारत के कवनो विश्वविद्यालय के दुनिया के प्रतिष्ठित वैश्विक श्रेणी क्वाक्वारेली सिमोंड्स (क्यूएस) सूची के माथ 200 में जगहा नइखे मिलल.\nभारत सरकार जापान के टोक्यो के रेनकोजी मंदिर से नेताजी सुभाष चंद्र बोस के अस्थि ले आवे के कवनो इरादा नइखे रखले.\nढाका का साथ व्यापक समझौता भईल बा जवन आगा चले के राह बनाई : कहले प्रधानमंत्री.\nलीबिया के निवर्तमान शासक मुअम्मार गद्दाफी शायद रेगिस्तानी शहर बानी वालिद से जा चुकल बाड़न आ पड़ोसी देशन चाड भा नाइजर किओर जात बाड़न.\nनेपाल के प्रधानमंत्री बाबूराम भट्टराई एही महीना न्यूयार्क में संयुक्त राष्ट्र आमसभा के बैठक में शामिल होखला के बाद भारत अइहें.\nपाकिस्तान के क्वेटा शहर में भइल आत्मघाती विस्फोट में मरे वालन के गिनिती बढ़ के 25 हो गइल, जबकि 55 लोग घवाहिल भइले.\nअमेरिका एह खबर के गलत बतवले बा कि लीबियाई नेता मुअम्मार गद्दाफी अपना काफिला के साथे नाइजर में घुसल बाड़े.\n2जी मामला में ‘आवेदन की कटऑफ तिथि आगे बढ़ावल गलत ना रहे’, कहले आरोपियन के वकील राम जेठमलानी. कहलन कि तिथि एहले बढ़ावल गइल कि आवेदन ढेरे रहल आ स्पेक्ट्रम कम.\nदेश में एमटीएस नाम से दूरसंचार सेवा उपलब्ध करावे वाली कम्पनी सिस्तेमा श्याम टेलीसर्विसेज लिमिटेड के मौजूदा कारोबारी साल के पहिला तिमाही में 657.6 करोड़ रुपिया के घाटा भइल बा.\nकेंद्रीय सूचना प्रौद्योगिकी आ संचार राज्य मंत्री मिलिंद देवड़ा के कहना बा कि भारत संचार निगम लिमिटेड 2जी घोटाला में नइखे सनाइल.\nटाटा मोटर्स आ जगुआर लैण्ड रोवर एकसाथ शोध करी आ घरेलू अउर दुनिया भर के बाजार खातिर नया वाहन बनाई.\nअमेरिका के सौर ऊर्जा कम्पनी फर्स्ट सोलर बुध का दिने बतवलसि कि ऊ अनिल अम्बानी के कंपनी रिलायंस पावर के 100 मेगावाट के सौर उपकरणन के सप्लाई करे वाली बा.\nकेंद्रीय ग्रामीण विकास मंत्री जयराम रमेश के कहना बा भूमि अधिग्रहण विधेयक एगो राजनीतिक विधेयक ह, जवना में सामाजिक लाभ आ आर्थिक विकास के संतुलन बा. विधेयक के श्रेय ऊ राहुल गांधी के दिहले.\nजापानी वाहन निर्माता कम्पनी टोयोटा कहले बिया कि ऊ एक अक्टूबर से अपना गाड़ियन के दाम में डेढ़ से दू फीसदी के बढ़ोतरी करी.\nदेश के शेयर बाजार में आजुओ तेजी रहल आ सेंसेक्स 202.19 अंक बढ़ के बंद भइल.\nटाटा मोटर्स, फोर्ड अउर वोल्वो जइसन वाहन निर्माता कम्पनियन के कलपुर्जे सप्लाई करे वाली कोमस्टार ऑटोमोटिव टेक्नोलॉजिस के कर्मचारियन के हड़ताल पिछला 28 दिन से जारी बा.\nभारत के होखे वाला बांगलादेश के निर्यात दोगुना हो सकेला अगर गैर सीमा शुल्क बाधा हटा लिहल जाव. कहले बांग्लादेश के वाणिज्य मंत्री.\nभूमि अधिग्रहण आ पुनर्वास विधेयक आजु बुध के संसद में पेश कर दिहल गइल. एह विधेयक में किसानन के बेसी मुआविजा आ फैसला करे के अधिकार दिहल गइल बा.\nमिथुन चक्रवर्ती अभिनीत बंगला फिल्म “नोबेल चोर” के अक्टूबर में होखे जा रहल बीएफआई लंदन फिल्म फेस्टिवल में “ए विंडो आन एशियन सिनेमा” सेक्शन में देखावल जाई.\nबियफे आठ सितंबर के मुंबई में रविन्द्र राजभट्ट आ राजेश राजभट्ट के म्यूजिकल अलबम जारी कइल जाई.\nभोजपुरी आयटम डांसर सीमा सिंह नाच नचइया धूम मचइया धारावाहिक रियलिटी डाँस शो के शूटिंग का दौरान गिर के घवाहिल हो गइली आ उनुका के अस्पताल में भरती करावल गइल बा जहाँ उनुकर हालत स्थिर बतावल जात बा.\nभोजपुरी अभिनेत्री निशा यादव काल्हु एगो दक्खिन भारतीय फिल्म निर्माता रामनाथ आनन्दन पर धमकावे आ फोन करके खराब खराब बाति बतियावे के आरोप लगावत मुंबई के कुरार पुलिस थाना में मुकदमा दर्ज करवले बाड़ी. निर्माता उनुका के अपना फिल्म में सहायक नायिका के रोल दिहला का नाम पर हमबिस्तर होखे के बात करत रहे. कहलसि कि बताव कतना लेबू एक रात के ? ना मनली त जान से मारे के धमकी दिअवले बा. फोन करे वाला आदमी अपना के छोटा राजन गिरोह के शूटर बतवलसि. पुलिस मामिला के जाँच करत बिया.\nसलमान खान, करीना कपूर अभिनीत ‘बॉडीगार्ड’ बनवला का बाद अब अभिनेता से निर्माता बनल अतुल अग्निहोत्री दक्षिण के प्रख्यात अभिनेता रजनीकांत पर एगो फिल्म बनावे में लागल बाड़े.\nबॉलीवुड के सितारा सलमान खान के फिल्म ‘बॉडीगार्ड’ उत्तर अमेरिका में शुरुआती छह दिन में 14 लाख डॉलर के व्यवसाय कइले बा.\nहिंदी सिनेमा में चालीस साल के योगदान का बाद बॉलीवुड महानायक अमिताभ बच्चन हॉलीवुड में शुरुआत करे जात बाड़न. ऊ बैज लुहरमैन के ‘द ग्रेट गैट्सबाय’ से हॉलीवुड में अभिनय के शुरुआत करीहे.\nफिल्म निर्माता करण जौहर के फिल्म ‘अग्निपथ’ के दुसरका ट्रेलर दीवाली के लगभीर आई जवन पहिलका से लमहर होखी.\nदिल्ली बम विस्फोट का बाद फिल्म ‘मौसम’ के संगीत के सफलता के पार्टी रद्द कर दिहल गइल.\nआइस हॉकी खिलाड़ियन के ले जा रहल रूसी विमान दुर्घटनाग्रस्त भइल, 36 लोग मरल.\nआइल ऑफ मैन में आयोजित होखे वाला राष्ट्रमंडल युवा खेल में भारत के छह सदस्यीय मुक्केबाजी टीम के पदक जीते के पूरा उम्मीद बा.\nहार्डकोर्ट राष्ट्रीय टेनिस चैम्पियनशिप के आयोजन 10 से 22 अक्टूबर के बीच दिल्ली लॉन टेनिस संघ परिसर में होखी.\nजापान से हरला का बाद पाकिस्तान के स्टार हॉकी खिलाड़ी रेहान बट्ट कहले कि उनुका टीम खातिर अब चौकन्ना रहे के समय आ गइल बा.\nएशियाई चैम्पियंस ट्रॉफी में आजु का मैच में मलेशिया ने भारत के 2-2 का बरोबरी पर रोक लिहलसि.\nअमेरिकी ओपन में काल्हु मंगलवार के बरखा का चलते कवनो मैच ना खेलल गइल.\nभारतीय महिला हॉकी टीम के कोच सी.आर.कुमार जापान का खिलाफ टीम के खराब खेल से बहुते निराश बाड़े.\nइंग्लैंड दौरा पर लगातार हार झेलत भारत के क्रिकेट टीम के कप्तान महेंद्र सिंह धौनी के कहना बा कि टीम के गेंदबाजी में सुधार के जरूरत बा. काल्हु भइल दुसरको एकदिना में इंग्लैंड भारत के7विकेट से हरा दिहलसि.


भोजपुरी ‘उन्नीस’ नइखे बाकिर “बीस’ के बनाई ? – Anjoria\nJuly 10, 2014 Editor भाषा, सरोकार, साहित्य 0\nकवनो विषय भा प्रसंग पर जब कवनो बतकही चलेला त ओकरा समेसया पर अधिक जोर रहेला – हई ना भइल, हउ ना भइल. त फलाने जिमेवार, चिलाने कसूरवार. कहे के मतलब कि जेतना माथापच्ची समेसया बतावे पर होला ओतना समाधान पर ना होला. ओइसहीं जब कबो भोजपुरी भाषा के प्रसंग छिड़ेला त बतकही मीन-नेख से शुरू होला आ एही पर खतम हो जाला.\nभोजपुरी भाषा के मान्यता आ एकरा विकास के बहाने सड़क से संसद तक हल्ला-गुल्ला हो चुकल बा, बाकिर नतीजा उहे ढाक के तीन पात. कबो राजनीतिक पेच के रोआई त कबो संसाधन के दोहाई. एह पर कबो विचार ना भइल कि भोजपुरी के वकालत करे वाला लोग के वकालत के आधार का बा. का एह पर कबो सोच-विचार होला कि भोजपुरी खातिर हमनी के आपन ‘व्यक्तिगत’ भूमिका का होखे के चाहीं. दू-चार गो कविता, कहानी लिख लिहला से आ कवनो मंच पर खड़ा होके भाषण दे देहला भर से भोजपुरी के कल्याण हो जाई ? हमनी के मांग जायज बा कि भोजपुरी के संविधान से मान्यता मिले के चाहीं. ठीक बा कि एह काम में बिलम भइला के राजनीतिक कारण बा, बाकिर खाली राजनीतिए के भरोसे बइठला से कुछु नइखे होखे वाला.\nमैथिली, बोड़ो, राजस्थानी के मान्यता मिल गइल त भोजपुरिओ के संविधान के मान मिले के चाहीं, काहे से भोजपुरी बोले वाला के गिनती ओकनी से जेयादे बा. एकदम सही, बाकिर इहो त देखीं कि मैथिलीभाषी आ बोड़ोभाषी के अपना मातृभाषा के प्रति प्रेम आ हमनी के मातृभाषा प्रेम में का अंतर बा. अंतर इहे कि मन में भोजपुरी बसला के बादो ‘व्यवहार’ में नइखे.\nअनचिन्हार के आगे जब दू जना भोजपुरिया मिलेलन त बतकही भोजपुरी में ना, बलुक दोसर-तीसर भाषा में होखेला. एकरा पीछे मानसिकता ई बा कि कहीं भोजपुरी बोलला से हमनी के मान ना घट जाव भा केहू हमनी के गंवार ना कहो (काहे से कि अबही ले भोजपुरी बोलला के मतलब गंवारूपन समझल जाला, ई बात अलग बा कि सिनेमा जगत में भोजपुरी के डंका बज रहल बा). एगो अउर नजीर देखीं. स्कूल, कालेज में नाम लिखावत घरी मातृभाषा वाला कोष्ठक में भोजपुरी के जगहा हिंदी लिखेनी सन. लइकवे जब आपना माई के ना मनीहन सन त दोसरा के मुंह ताकल अपने मुंह पर जूता मारल ना कहाई का ?\nसाहित्य लेखन के नाम पर कुछ पत्र-पत्रिकन के अलावा भोजपुरी कहां बिया पता ना चलेला. कुछ विद्वानन के किताब जरूर बा, बाकिर कहवां बा आ ओकरा प्रचार-प्रसार खातिर का होता, हमनी के मालूम नइखे. हो सकेला रुचि एगो कारण होखे, त बात उपलब्धतो के बा. कहां से खोजल जाव भोजपुरी साहित्य आ के बतावे कि भोजपुरी खाली एगो बोलिए ना ई हमनी के आत्मा हिअ. अत्मे ना रही त देह कवना काम के. एहिसे भोजपुरी साहित्य आ साहित्यकार बिरादरी पर ठोस काम कइल जरूरी बा.\nई त सभे जानता कि भोजपुरी साहित्य माने खाली कथे-कविते होला आ ले दे के भिखारी बाबा के रचल नाटक. कथा-कविता छोड़के कवनो अउर विषय जइसे राजनीति, धर्म-कर्म, विज्ञान, भूगोल, इतिहास पर भोजपुरी लेखन खोजला पर ना मिली. हो सकेला एह विषयन पर भोजपुरी लेखन बाजार के जरूरत ना होखे, बाकिर एहसे भोजपुरी के धार त बढ़ी. ई त कहइबे करी कि भोजपुरी भाषा में दुनिया के कवनो बात कहा-लिखा सकेला.\nबात एतने नइखे. ई कवन समझदारी कहाई कि बाजारी भा रोजगार के भाषा के चलते हमनी के आपन जुबान काट के फेंक दिहल जाव. उन्नति कइला के माने ई ना होला कि आपना बूढ़-पुरनिया लोग भुला दिहल जाव. बूढ़-पुरनिया के माने ओह पंरपरन से बा जवन अंटी ढीला कइलो पर कवनो बाजार में ना मिली. सोहर, सांझा माई, फगुवा के गीत, कोहबर के गीत, बेटी विदाई के गीत, पाहुन पुजाई जइसन तीज-तेवहार आ आयोजन अबहीं ले कायम बा त खाली ‘लोकजीवन’ (गांव, खेत-खरिहान) में. आपना संस्कृति आ परंपरा के बचावे खातिर एकर संरक्षण जरूरी बा, जवन लेखन के रूप में हो सकेला. एहि बहाने आपना अतीत के गौरव गान हो जाई आ आवे वाली पीढ़ी के आपना पुरखन के विरासतो मिल जाई.\nसंविधान से मान्यता मिलो भा ना मिलो, साहित्य अकादमी भोजपुरी के भाषा मानो चाहे मत मानो – एइसे कवनो बहस नइखे. काहे से कि भोजपुरिआ संतान के आपना माई के ‘स्वाभिमान’ खातिर केहू से प्रमाणपत्र ना चाहीं. बाकिर एतने कि पहिले हमनी के खुदे ई बात माने के पड़ी कि भोजपुरी केहू से कम नइखे, एकरा के आपना बेवहार-सुभाव में शामिल करे के पड़ी आ लेक्चरबाजी छोड़के आपना कर्म से सिद्ध करे के पड़ी कि भोजपुरी केहू से उन्नीस नइखे.


भोजपुरी में देश दुनिया के खबर (अतवार, 1 मार्च 2015) – टटका खबर\nआम बजट के बात आम आदमी के पता चलल कि ना से त नइखीं बता सकत बाकिर बजट का कुछे देर बाद पेट्रोल आ डीजल के दाम में भइल बड़हन बढ़ोतरी से आम आदमी छनछना गइल. बजटो में सर्विस टैक्स बढ़ा के बहुते कुछ महँग कर गइलन वित्त मंत्री अरुण जेटली आ बाद में मीडिया से बतियावत इहो कह गइलन कि बीच के आदमी आपन परवाह खुद कर लेव. सरकार त बस गरीबन ला बिया. एही से एह बजट में गरीब आदमी ला बहुते कुछ दिहल गइल बा. बारह रूपिया सालाना ले के ओकरा के दू लाख के बीमा दिहल गइल बा. पीएम का कहना मुताबिक ‘कांग्रेसी पाप के स्मारक’ मनरेगा खातिर पाँच हजार करोड़ रुपिया दे दिहलन वित्त मंत्री. करिया कमाई वालन के अब जेलो भेजे के तइयारी होखत बा. पहिले एकरा खातिर जुर्माना छोड़ दोसर सजाय ना रहुवे. कहलन कि केहू के छोड़लना जाई आ बाद में केहू राजनीतिक बदला के आरोप जन लगावे.\nबजट का बाद आम आदमी के भइल निराशा के झलक शेयर बाजार के गिरावट से साफ हो गइल. अलग बात बा कि पिछला चार बरीस से हर बजट का दिने शेयर बाजार लुढकत आवत बा.\nनयका बजट का बाद माइक्रोवेव अवन, फ्रिज, टीवी, एल ई डी लैंप, टैबलेट कंप्‍यूटर, चमड़ा के जूता-चप्‍पल, सोलर वॉटर हीटिंग सिस्‍टम, पेसमेकर, एम्‍बुलेंस, उर्वरक, डिजिटल विडियो कैमरा, ऑप्‍टीकल फाइबर केबल वगैरह के दाम कम हो जाई जबकि सिगरेट, लोहा आ इस्‍पात के सामान, मोबाइल फोन, आ मिनरल वॉटर महंग हो जाई.\nजम्‍मू-कश्‍मीर, पंजाब, तमिलनाडु, हिमाचल प्रदेश आ असम में नया एम्स अस्पताल खोले आ बिहार में एगो अउर एम्स खोले के प्रस्ताव बजट में कइल गइल बा. बिहार के मुख्यमंत्री नीतीश कुमार एह प्रस्ताव के स्वागत कइले बाड़न.\nजम्‍मू-कश्‍मीर में भाजपा-पीडीपी गठबंधन सरकार अतवार का दिने किरिया ली. एह मौका पर पीएम मोदी, गृह मंत्री राजनाथ सिंह आ भाजपा के लालकृष्ण आडवाणी आ मुरली मनोहर जोशी मौजूद रहीहें. पहिला बेर भाजपा कश्मीर सरकार में शामिल होखे जात बिया.\nआईसीसी क्रिकेट विश्‍व कप में भारत आपन लगातार तिसरका जीत दर्ज करत संयुक्त अरब अमारात के नौ विकेट से हरा दिहलसि. अमारात के पूरा टीम महज 102 रन बना के आउट हो गइल रहुवे जवना के एक विकेट का नुकसान पर भारत पूरा क लिहलसि.\nदिल्ली में ‘आप’ का तर्ज पर बिहार में ‘हम’ बनावे के एलान क दिहलन बिहार के मुख्यमंत्री रह चुकल जीतन राम मांझी. शनिचर का दिने कहलन कि उनुका नयका गोल के नाम रही ‘हिन्दुस्तानी आवाम मोर्चा’ जवना के ‘हम’ का नाम से जानल जाई. कहलन कि हमनी के मकसद बा कि नीतीश के असल चेहरा जनता का सोझा ले आवल जाव.\nबांग्लादेश में अमेरिकी ब्लॉगर हिन्दू अविजित रॉय के बेहरम हत्या करे वालन का खिलाफ कार्रवाई करत बांगला देश सरकार तीन गो मुस्लिम चरमपंथियन के गिरफ्तार क लिहले बिया. अविजित राॅय एगो मुसलमान लड़िकी से बियाह क लिहले रहुवन जवना चलते उनकर हत्या क दिहल गइल.\nभारत के चिंता देखत श्रीलंका कहले बावे कि अब चीन के पनडुब्बियन के अपना बंदरगाहन पर लंगर डाले के इजाजत ना दी. इहो सकरलसि कि पिछला बेर जब जापान के प्रधानमंत्री श्रीलंका दौरा पर रहलन तब ओह घरी चीन के कुछ पनडुब्बी श्रीलंका के बंदरगाह पर मौजूद रहली सँ.\nतृणमूल कांग्रेस के महासचिव पद से मुकुल रॉय के हटा दिहल गइल बा. मुकुल राय तृणमूल के स्थापना करे वाला नेतन में शामिल रहलन आ एह गोल में दुसरका जगहा पर मानल जात रहलन. बाकिर वंशवाद के शिकार बनत गोल में अब गँवे गँवे ममता के भतीजा के असर बढ़ावल जात बा.\nआआपा में भितरी दाँव पेंच के खबर सामने आवे लागल बा. आआपा के कायदा का हिसाब से केजरीवाल के संयोजक पद छोड़ देबे के सलाह देबे वाला योगेन्द्र यादव आ प्रशांत भूषण के अपना कार्यकारिणी का बइठका में ना बोलवलसि आआपा.\nTags: News in Bhojpuri, टटका खबर, भोजपुरी खबर


नवासी का फेर में आवासी आ निवासी के चरचा (बतकुच्चन – 179) – Anjoria\nनवासी का फेर में आवासी आ निवासी के चरचा (बतकुच्चन – 179)\nपिछला2नवंबर का दिने मारीशस आप्रवासियन के अइला के 180वां सालगिरह मनवलसि. एही दिने भारत से गइल गिरमिटिहा मजदूर पहिला बेर मारीशस का किनार पर पानी के जहाज से आ के उतरल रहले. आ हमरा बतकुच्चन के मसाला मिल गइल. आप्रवासी शब्द पढ़ के हम सोचे लगनी कि वासी कव तरह के होलें. आप्रवासी, प्रवासी, निवासी, आवासी, नवासी वगैरह अनेके प्रकार हो सकेला एह वासियन के. सबसे पहिले नवासी से निपट लीं काहे कि पहिला बेर सुनला पर लागी कि ई त संख्या ह, अस्सी आ नव मिल के नवासी हो जाला. बात सही बा बाकिर नवासा पर बसल लोग के का कहल जाई? ई लोग एक तरह से आप्रवासी होला जे कहीं से आ के बस जाला. अंतर अतने होला कि आप्रवासी के सब कुछ कमाए-खरीदे के पड़ेला जबकि नवासी के सब कुछ असहीं भेंटा जाला. ससुरारी के वारिस होखला का बाद ओहिजे बस जाए वाला के नवरसा कहल जाला काहे कि ई लोग नवासा पर बसल होला. नवासा मतलब जब केहू वास करे वाला ना रहि जाव त उ जगह नवासा हो जाला आ ओह पर आ के बस जाए वाला नवासी भा नवरसा बन जाले. अब एह नवरसा आ घरजमाई में फरक होला. सास-ससुर-सार-सरहज का रहतो ससुरारी में बस जाए वाला के घरजमाई कहल जाला. हालांकि ओकरो वंश ओह जगहा ला नवरसे हो जाला बाद में.\nएही तरह निवासी आ आवासी पहिला नजर में एके लगला का बावजूद दू गो अलग तरह के वासियन के कहल जाला. निवासी अपना वास से निकल के दोसरा जगहा आवास बना लेला. रहे वाला हर जगह आवास हो सकेला बाकिर हर आवास निवास ना होला. आवास आगे चल के निवास बन जाव त अलग बात बा. ई कुछ वइसने होला जइसे स्थायी आ मौजूदा पता होला. स्थायी पता निवास के होला आ मौजूदा पता आवास के. घर मकान आ डेरा का तरह. डेरा त कुछ देर, दिन, महीना भा साल ला हो सकेला. बाकिर होला हमेशा अस्थायी. मकान स्थायी होला ओहमें रहे वाला स्थायी होखे भा ना. आदमी के अनेके मकान हो सकेला बाकिर घर एके गो होला.\nअब आइल जाव आप्रवासी आ प्रवासी पर. एक देश के प्रवासी दोसरा देश के आप्रवासी हो जाला. प्रवास पर निकलल आदमी प्रवासी हो जाला अगर उ अपना नयका देश के वास बना लेव ओहिजे के नागरिक बन जाव. आ ओह देश ला उ आप्रवासी कहल जाला. आ के वास बना लेबे वाला आप्रवासी. वास आ प्रवास के क्रम लगातार चलत रहेला. आप्रवासी आगे चल के वासी बन जाले, ओहिजे के नागरिक बन जाले.\nचलत चलत वास आ बास के चरचा पर खतम कइल चाहब. उच्चारण दोस का चलते कुछ लोग व के ब बोलेला आ एही से वासी आ बासी एके शब्द के दू गो रूप हो जाला. बाकिर बासी बासी ना होखे त बासी ना हो सके. ढेर देर से बना के राखल भोजन बासी हो जाला आ ढेर दिन से रहे वाला वासी ओहिजा के बासी हो जाले. नया नया आ के वासी बनल आदमी तब ले बासी ना हो सके जब ले ऊ बासी ना हो जाव. अब बासी बासो मारेला आ बास सुवास रहे तबले त ठीक बा बाकिर बास जब बरदाश्त करे लायक ना रह जाव त उठा के फेंक दिहल जाला. आप्रवासी आ घुसपैठी में इहे बड़का फरक होला कि घुसपैठी बास बहुते मारेले आ समय रहते निकाल के फेंक देबे के चाहीं ना त सब कुछ बसाए लागी आ बसे लायक ना रहि जाई.\nPrevious Post: कालाधन बैंक में लुकाइल बा त कवन आश्चर्य\nNext Post: अर्थ, अनर्थ आ कुअर्थ के चरचा (बतकुच्चन – 180)


गाँव त सरकार खातिर कुछऊ नइखे – Anjoria\nमार्च 9, 2011 स्वास्थ्य सुविधा\nसरकार का नजर में लागत बा कि देशवासियन के, खास कर के गाँव देहात में रहे वालन के, कवनो वजूदे नइखे आ ओह लोग के स्वास्थ्य खातिर सरकात इचिको चिन्तित नइखे लागत. कहे खातिर जवन कहे सरकार बाकिर अबकी के बजट देख इहे बूझात बा. सरकार के बजट में महामारी आ छूतहा बीमारियन के रोकथाम के प्रावधान करे के जिक्र ले नइखे, गाँव में रहे वाला तड़पत बिलखत करोड़ो लोगन खातिर प्रारम्भिक चिकित्सा तक मयस्सर नइखे.\nवइसे त देश स्वास्थ्य का क्षेत्र में बढ़िया प्रगति कइले बा बाकिर जनसंख्या में होखे वाला बढ़ोतरी का तुलना में सुविधा पिछड़ल जात बा. पिछला दस साल में जनसंख्या 16 फीसदी बढ़ल बा आ बीमार लोग के गिनिती में छियासठ फीसदी के बढ़ोतरी भइल बा. जबकि एही दौरान प्रति हजार जनसंख्या पर अस्पताल में बेड के संख्या में पाँच दशमलव एके फीसदी बढ़ल बा. देश में औसत बेड घनत्व (प्रति हजार जनसंख्या पर उपलब्ध बेड) 0.86 बा जवन कि दुनिया का औसत के एक तिहाईये बा. एहपर से डाक्टर आ कर्मचारियन का कमी अउर अस्पतलान के कुप्रबंधन से पता बा कतना बेड असही खाली पड़ल रहेला. एह चलते असली घनत्व अउरियो कम बा.\nउपर दिहल औसत स्वास्थ्य सुविधा के राष्ट्रीय औसत ह. गाँव का लेवल पर देखल जाव त अउरियो कम आई. ग्रामीण इलाकन में, जहां देश के 72 फीसदी जनसंख्या रहेले, ओहिजा कुल बेड के 19वाँ हिस्सा आ चिकित्साकर्मियन के 14वें हिस्सा पावल जाला. ग्रामीण स्वास्थ्य उपकेंद्र, प्राथमिक स्वास्थ्य केंद्र अउर सामुदायिक स्वास्थ्य केंद्रन पर चिकित्साकर्मियन के बहुते कमी बा. विशेषज्ञ चिकित्सक 62 फीसदी कम, प्रयोगशाला सहायक 49 फीसदी कम आ फार्मासिस्ट 20 फीसदी कम बाड़े. ई कमी दू कारण से बा. पहिलका जरुरत का तुलना में कम पद के स्वीकृति आ दोसरका काम करे का हालात के खराबी. सीमित अवसरन का चलते चिकित्साकर्मी ग्रामीण इलाकन में जाइल ना चाहसय. एह चलते गाँव के लोगन के गुणवत्तावाली चिकित्सा सेवा ना मिल पावे आ ऊ मजबूरी में निजी क्षेत्र के महँग सेवा लेबेले. राष्ट्रीय परिवार स्वास्थ्य सर्वेक्षण 2004 के आँकड़ा देखावत बा कि 68 फीसदी देशवासी सरकारी स्वास्थ्य सुविधा के उपयोग ना करसु. ओह लोग के लागेला कि ओहिजा ठीक से इलाज ना होखे. जबकि सरकारी स्वास्थ्य सेवा से कई गुना मँहग होखला का बावजूद लोग निजी चिकित्सालयन के सेवा लेबेले.\n1983 के राष्ट्रीय स्वास्थ्य नीति चिकित्सा का क्षेत्र में निजी भागीदारी के बढ़ावा दिहलसि जवना का बाद निजी स्वास्थ्य सेवा के तेजी से बढ़न्ती मिलल. आजु देश में 15 लाख स्वास्थ्य प्रदाता बाड़े जवना में से 13 लाख निजी क्षेत्र में बाड़न. समुचित मानक आ नियम-कायदा का कमी से निजी स्वास्थ्य सेवा के आपन पसराव करे के अउरी मौका मिलल. अलग बाति बा कि निजी स्वास्थ्य सुविधाएं अधिकतर शहरीए इलाकन में बा जवना चलते ग्रामीण आ नगरीय स्वास्थ्य सुविधा के खाई अउरी फाँफर भइल बा. दोसरे निजी स्वास्थ्य सेवा अतना महँग बाड़ी सँ कि 70 फीसदी देशवासियन का बेंवत से बाहर बा ओकर इस्तेमाल. सरकार कई तरह के स्वास्थ्य बीमा योजना शुरू कइले बिया बाकिर बारहे फीसदी देशवासी आपन स्वास्थ्य बीमा करावेले. एह योजनन में होखे वाला लूट खसोट अलगा बा.


भोजपुरी में देश दुनिया के खबर (मंगल, 24 फरवरी 2015) – टटका खबर\nउत्तर प्रदेश खेल देश-दुनिया बिहार भोजपुरी पट्टी\nFeb 24, 2015 News in Bhojpuri, आरा न्यूज, छपरा न्यूज, टटका खबर, बलिया न्यूज\n(सोमार, 23 फरवरी के खबर)\nमुहल्ला के समस्या सलटावे खातिर पोलियो ड्राप ना पिआवे के सहारा ले के छपरा के रौजा पोखरा बस्ती के लोग अधिकारियन के हलकान क दिहल. चार घंटा ले मान मनौवल का बाद लोग पोलियो ड्राप पिअवावे खातिर तइयार भइल.\nएगो निजी फाइनेंस कंपनी के कर्मचारी लोन के पइसा वसूल के दाउदपुर बाजार लवटत रहे तबले पियानो पोखरा का लगे एगो मोटर साइकिल से आइल बदमाश ओकरा के धक्का मार के गिरा दिहलें आ रुपिया वाला झोरा ले के कोपा का ओर भाग गइलें. झोरा में साढ़े छह हजार रुपिया रहुवे.\nबम चलावे के आरोपियन का घर पर दिघवारा पुलिस इस्तेहार चिपका के ओहनी के सरेंडर करे के कहले बिया. त्रिलोकचक पंचायत के कनकपुर, इस्मईला आ त्रिलोकचक गाँव में ई इश्तहार लगावल गइल बा.\nसोनपुर के रहे वाला एगो रेल कर्मचारी घरे लवटत में सोनपुर टीसन पर उतरत घरी ट्रेन से कटा के मर गइल.\nकोईलवर थाना के बाघ मँझौवा गाँव में छापा मारे गइल पुलिस वालन पर गोली चलावे के मामिला में मुखिया के मरद समेत चार जने पर मुकदमा दर्ज भइल बा. दू जने के गिरफ्तार क लिहल गइल बा आ दू जने के तलाश जारी बा. घवाहिल पुलिस जवान के इलाज अस्पताल में होखत बा. ओकरा छाती आ कान्ह का बीच में गोली फँसल बा.\nसंदेश थाना के तिरकोल गाँव के तीन जने आ खुटिआरी के एगो बदमाश के पुलिस कंप्यूटर आ मोटरसाइकिल चोारावे का आरोप में गिरफ्तार क लिहले बिया. एहनी का घर से चोरावल कंप्यूटर बरामद हो गइल बा. कंप्यूटर साल 2012 में संदेश स्कूल से चोरावल गइल रहे आ ओकर खुलासा तब भइल जब एगो चोरावल मोटरसाइकिल एकनी का घर से बरामद भइल आ तफतीश में कंप्यूटर चोरी वाला मामिलो के खुलासा हो गइल.\nभोजपुर जिला के उदवंत नगर थाना पुलिस आरा मोहनिया रोड पर अतवार के रात लूटल गइल ट्रक के बियर चौबीस घंटा का भितरे पटना जिला के बिहटा इलाका के गोखुलपुर के एगो लाइन होटल से बरामद क लिहलसि. हालांकि ट्रक छोड़ के बदमाश भाग निकले में सफल हो गइले सँ.\nपीरो के मनैनी गाँव में एगो लईकी से दुराचार के कोशिश करे के आरोपी दू गो नवहियन के पुलिस ध ले गइल.\nआजादी का 68 साल बाद बलिया जिला के गंगा पार गाँवन में बिजली के दर्शन भइल. बिहार सरकार एह गाँवन के बिजली देबे पर तइयार हो गइल त सोमार का दिने यूपी के बेसिक शिक्षा मंत्री रामगोविन्द चौधरी बटन दबा के बिजली सप्लाई के उद्घाटन कइलन. एह लोग खातिर सबले खुशी के बात बा कि बिहार से बिजली अइला का चलते बाइस घंटा बिजली मिली जबकि बलिया वालन के नसीब में अतना सप्लाई नइखे लिखल.\nसिताबदियारा के लाला टोला में महापंचायत क के सरकार के कोशिश से नाखुश गाँव वाले अब अपने जोगाड़ लगा के घाघरा के कटान से बचावे खातिर काम करीहें. घर घर से चदा बिटोर के बाँस बल्ली लगावल जाई आ घाघरा के धार मोड़ दिहल जाई.\nबलिया जिला के बैरिया के नगर पंचायत बनावे से पहिले अधिसूचना जारी क के लोग से आपत्ति आ सुझाव माँगल गइल बा.\nगाजीपुर के सैदपुर कोतवाली के पौटा गाँव के एगो बगइचा का झगड़ा में सोमार के साँझ दू गो चचेरा भाईयन के मौत के घाट उतार दिहलें दोसरा फरीक के बदमाश. ई दुनू जने ओह फरीक के एकआदमी के हत्या करे के आरोपी रहले आ कुछ दिन पहिलहीं जेल से छूट के आइल रहलें. मुकदमा के तारीख पता लगा के गाजीपुर से लवटत रहुवे ई लोग जब देवकली ब्लाक मोड़ पर पहिले से घात लगा के हमलावर मौजूद रहले आ ताबड़तोड़ गोली चला के दुनू भाईयन के मार गिरवले.\nमुगलसराय के तहसील बनावे के फैसला कइले बिया यूपी सरकार.\nहारत कांग्रेस खातिर खटत खटत थाक गइल ओकर उपाध्यक्ष राहुल गाँधी कांग्रेस से छुट्टी ले के विदेश चल गइल बाडैं थकान मेटावे खातिर. हालांकि चरचा बा कि महतारी से झगड़ के गइल बाड़न. महतारी पार्टी अध्यक्ष पद छोड़त नइखी आ बेटा अब बिना अध्यक्ष बनले राजी नइखे. राहुल चाहत बाड़न कि कांग्रेस पूरा तरह उनका काबू में आ जाव. संसद के बजट सत्र का समय एह तरह से गायब रहि के राहुल कांग्रेस के अउरी डुबावे में लागल बाड़े.\nसंसद के बजट सत्र सोमार का दिने राष्ट्रपति के अभिभाषण का संगे शुरु हो गइल. एह सत्र में सबले अधिका चरचा में रही भूमि अधिग्रहण विधेयक जवना का विरोध में देश विरोधी ताकत पूरा बेंवत लगा के लागल बाड़ी सँ. चार्टर्ड हवाई जहाज से उड़त आ के अन्ना हजारे एह आंदोलन के अगुआ बन गइल बाड़न. मध्यप्रदेश आ गुजरात के किसानन के सबले अधिका नुकसान करावे वाली मेधा पाटकरो एह आन्दोलन में शामिल बाड़ी.\nबैंक के हड़ताल अब ना होखी. बैंक के कर्मचारियन के तनखाह साल 2012 के नवंबरे से 15 फीसदी बढ़ावे के समझौता हो गइल बा आ अब दुसरका आ चउथका शनिचर का दिने बैंक में छुट्टी रहल करी. बाकी शनिचर का दिने पूरा दिन कामकाज होखी.\nबिहार में जंगल राज के वापसी के एलान करत अपराधी अतवार देर रात हाजीपुर में अररिया के डीएम के स्कार्पियो लूट ले गइले. ड्राइवर डीएम साहब के पत्नी के पटना जंक्शन चहुँपा के लवटत रहुवे जब असलहा देखा के ओकरा से स्कार्पियो छीन ले गइले सँ बदमाश.\nतेलंगाना के हैदराबाद का बाहरी इलाका में एगो कारखाना में भइल विस्‍फोट का चलते दू आदमी के मौत हो गइल आ तेरह जने घवाहिल हो गइल बाड़े. कारखाना का काम से विस्फोटक एक जगहा से दोसरा जगहा ले जात में ई हादसा भइल.\nऊर्जा आ संसाधन संस्‍थान के महानिदेशक आर के पचौरी के दिल्‍ली के अदालत से बियफे ले गिरफ्तारी से राहत मिल गइल बा. पचौरी पर एगो महिला कर्मचारी के यौन शोषण के आरोप बा.\nबंबई शेयर बाजार आजु बड़हन गिरावट का संगे बंद भइल. सेंसेक्स में 256 अंक के आ निफ्टी में 79 अंक के गिरावट आइल. कहल जात बा कि राष्ट्रपति के अभिभाषण से मिलल संकेत देख के ई बिकवाली शुरू भइल बा.\nउच्‍चतम न्‍यायालय एह बात ला नाराजगी जतवले बावे कि ओकरा निर्देश का बावजूद श्रीनिवासन पिछला 8 फरवरी का दिने बीसीसीआई के बइठक के अध्यक्षता कइलन जबकि उनुका अध्यक्ष बने पर रोक लगा दिहल गइल बा. अब शुक का दिन ले उनुका बतावे के बा कि उनुका खिलाफ अदालत के अवमानना के मुकदमा काहे ना चलावल जाव.\nदिल्ली विधानसभा के अध्यक्ष का रूप में राम निवास गोयल के आ उपाध्यक्ष खातिर वंदना कुमारी के चुनल गइल बा. सत्तर सदस्य वाली एह विधानसभा में 67गो विधायक आआपा गोल के बाड़े जवना चलते भाजपा के तीन गो विधायकन के नेता के बोले खातिर तनिको मौका ना दिहल गइल.\nपेट्रोलियम मंत्रालय से दस्तावेज चोरी के मामिला में पुलिस सोमार का दिने एगो अउर आरोपी के गिरफ्तार क लिहलसि.\nआई सी सी विश्‍व कप क्रिकेट में क्राइस्टचर्च का मैदान पर इंग्‍लैंड 119 रन से स्‍कॉटलैंड के हरा दिहलसि. इंगलैंड के एह विश्वकप में ई पहिलका जीत मिलल बा. मंगल का दिने वेस्‍टइंडीज के मुकाबला जिम्‍बाब्‍वे से कैनबरा में होखे वाला बा.\nदीपिका आ अमनदीप सिंह के कइल गोल का चलते भारत के महिला हॉकी टीम अपना स्पेन दौरा के आखिरी मैच में जर्मनी के 2-1 से हरा दिहलसि.\nबांग्लादेश में जनवरी से चलल आवत राजनीतिक संकट अबहियों बरकरार बा. सोमार का दिने चार गो अउर लाश बरामद भइल बा. कहल जात बा कि एह लोग के मौत हड़ताल करावे खातिर जबरिया बंद करावत घरी भइल बा.\nदक्खिन अफ्रीका के एगो सोना के खदान में फंसल सगरी 486 मजदूरन के सकुशल बाहर निकाल लिहल गइल बा.\nनाइजीरिया के पोतिस्कुम कस्बा में एगो फिदायिन औरत बम विस्फोट क के अपना साथे पाँच जने अउरिओ लोग के मार दिहलसि. एह विस्फोट से तीस जने घवाहिलो भइल बाड़े.


Bhojpuri: माई के अँचरा पुरान, अँचरवे में खोट हो गइल; मदर्स डे पर जरूर पढ़ें – dnyan pravah\nMay 9, 2021 admin\t0 Comments\tBhojpuri News, hojpuri, Mother’s day\nआज मदर्स डे ह. पूरा विश्व में मई महीना के दूसरा अतवार के मातृ दिवस मनावल जाला. हालाँकि अभी त मनावे लायक कुछुओ नइखे. कोरोना के चलते का गाँव, का शहर सब श्मशान बनल बा. रोज लोग मर रहल बा. हर उम्र के लोग मर रहल बा. केतना लोग अपना महतारी-बाप के खो देलस. जेकर माई मुअल बाड़ी, ओकरा खातिर त आज के दिन अउर भारी होई. पिछिला साल कोरोने में एगो फिल्म के अइसने मार्मिक दृश्य खातिर हमरा से गीत लिखवावल गइल. एह सिचुएशनल गीत के आज कई लोग अंदर तक महसूस करत होई. गीत के बोल बा – अँचरा छोड़ा के चल काहे दिहलेएतना दूर ए माई अब के बबुआ, बबुआ कहिके हमके पास बोलाई तोरा बिना जीही, जीही कइसे\nतोरा बिना जीही, जीही कइसे तोर बउरहवा रे माई रे माई फिल्म ‘मेहंदी लगा के रखना 3’ में हमार लिखल इ गाना खेसारी लाल यादव पर फिल्मावल गइल बा. गाना के संगीत बड़ा सुंदर बा, रजनीश मिश्र संगीत निर्देशक बानी. फिल्म के निर्देशन भी इहें के कइले बानी. युवा गायक नीलकमल के स्वर में गाना खूब धरत बा. कहानी में जब हीरो के एकलौता सपोर्ट करे वाली माई मर जात बाड़ी त उ भोकार पार के रोवत बाड़न आ अपना माई से पूछत बाड़न कि खूँटा उखड़ गइल बा गईया के अब इ बछड़ुआ कहवाँ जाई रे माई… तोरा बिना जीही, जीही कइसे तोर बउरहवा रे माई\nमाई के ममता पर हिन्दी आ भोजपुरी में गाना बहुत सारा गीत बा. भोजपुरी में हालांकि माई पर ढेर गाना लोरी बा लेकिन कुछ गाना बा जवन माई के प्रेम आ ओकर महत्व के बखान करता जइसे एगो गाना बा ‘माई रे माई तोर मनवा गंगा के पनिया हो राम…’ ई गाना रफी साहब गवले रहलें आ ई एगो क्लासिक गाना बा अंजान साहेब के लिखल. फेर एगो गाना बहुत साल बाद फिल्म पंडित जी बताईं ना बियाह कब होई में आइल – ‘माई जइसन हो, के करी दुनिया में प्यार’ जवन बहुत पसंद कइल गइल. निरहुआ के फिल्म जिगरवाला के गाना ‘अमृत के धार केहू केतनो पिआई’ भी माई के ममता पर लिखाइल सुंदर गाना बा. हिन्दी में माई पर कुछ सदाबहार गीत बाटे, जइसे जानवर फिल्म के गाना, ‘पास बुलाती है, कितना सताती है’ सुने वाला के आँख में आँसू भर देला. फिल्म लाडला के गाना ‘तेरी उंगली पकड़ के चला’ बहुत मार्मिक गाना बा. सोनू निगम के गावल गाना ‘माँ का दिल’ सभके पसंदीदा गाना ह आ ओह के हर एक एक लाइन में एतना मर्म बा कि सुने वाला भावुक हो जाला. माई के प्यार आ ओकरा त्याग पर खूब लिखाइल बा, कहाइल बा, देखावल भी गइल बा. हमनी के वेद-पुराण से लेके आधुनिक कला अउरी साहित्य भी हमेशा से माई के गुणगान कइले बा. हिन्दी, भोजपुरी, मराठी, अंग्रेजी, तमिल, तेलुगु आ अन्य भाषा के सिनेमा में भी माई पर फिल्म बनल बा, माई पर गीत बनल बा, ओकरा किरदार पर कहानी बनल बा, आइकॉनिक सीन फिल्मावल बा. सभके याद होई दीवार फिल्म के सीन, अमिताभ बच्चन, शशि कपूर आ निरूपा रॉय के बीच फिल्मावल सीन. जब अमिताभ अपना दौलत शोहरत आ इज्जत के धौंस दे तारें आ पूछत बाड़ें कि तोहरा लगे का बा तs शशि कपूर उनका के एक लाइन में चुप करा देत बाड़ें. कहतारें कि ‘मेरे पास माँ है’. उहे माँ जेकरा सामने ई सगरो धन दौलत, नाम शोहरत फीका बा. माई के त्याग आ न्यायप्रियता पर फिल्म मदर इंडिया माई पर बनल एगो कल्ट क्लासिक फिल्म ह. एह फिल्म के अब तक बेहतरीन भारतीय फिल्मन में शीर्ष में दर्जा दिहल जाला. एगो माई जब ओकर पति परिवार छोड़ के कहीं चल जात बाड़न त अकेले अपना तीन गो बेटा अउरी कोख में पलत चौथा संतान के जिम्मेदारी उठावत बाड़ी. उनका ऊपर गाँव के महाजन सुखीलाल के कर्ज चढ़ते जाता जवन भरले भरात नइखे. उनका जीवन में एक से एक तूफान आवता आ उ सबके डँट के सामना करत बाड़ी. एह संघर्ष में उ आपन तिसरका आ चौथा संतान खो देतारी बाकिर अपना पहिला दू संतान खातिर लड़त बाड़ी. कालांतर में जब बड़का बेटा डाकू बन जाता आ अपना जुल्म के बदला लेवे खातिर गलत राह अपनावता त माई बड़ा कष्ट से पालल ओह बेटा के धर्म अउरी न्याय के रक्षा खातिर गोली मार देतारी. ई फिल्म में माई के अपना बच्चा खातिर कुछु क जाए वाली दृढ़संकल्पित स्त्री के अलावा एगो भारतीय नारी के रूप भी दिहल बा जवन चंडी बन जाले जब ओकरा सामने अन्याय होला. माई के दमदार किरदार वाली एगो अउर फिल्म बा- मॉम. एह फिल्म में श्रीदेवी माई के भूमिका में बाड़ी. फिल्म के कहानी एगो माई के बा जवन शिक्षिका बाड़ी आ अपना सौतेली बेटी के स्कूल में पढ़ावत बाड़ी. माई बहुत कोशिश करतारी कि उ बेटी उनका के माई कहे. एक बार बेटी के रेप हो जाता आ उ बिस्तर पर पड़ जा तिया. पुलिस प्रभाव मे आके केस रफा दफा कर देतिया. माई घायल शेरनी के जइसे बेटी के इंसाफ दिआवत बाड़ी. अंत में बेटी अपना सौतेली माँ के मॉम कहि देतिया जेकरा के सुने खातिर उनकर कान तरसत रहत बा. ई फिल्म माई के अपना संतान खातिर कवनो भी दुश्मन से लड़ जाए के कहानी कहत बा. निर्देशिका अश्विनी अय्यर तिवारी के फिल्म नील बट्टे सन्नाटा में एगो नौकरानी माई अपना बेटी के अफसर बने के सपना खातिर सभ ताकत झोंक देत बाड़ी आ अंत में ओकरा के अफसर बनाइये देत बाड़ी. एही तरे माई के दमदार किरदार पर बॉलीवुड में अउर भी फिल्म बनल बा जइसे हेलीकॉप्टर ईला, पा, चाँदनी बार, वास्तव, सीक्रेट सुपरस्टार, जज्बा, कहानी आदि. मदर्स डे पर इ सब त फिल्म आ गाना-बजाना के बात भइल. तनी ओल्ड एज होम के तरफ चलल जाय. तनी ओने चलल जाय जहाँ बेटा अमेरिका-इंग्लैण्ड में आ बेबस माई-बाप अकेले इण्डिया में आ एह कोरोना काल में केहू पूछ्निहार नइखे. इ त छोड़ी साहेब बेटा-बहू के साथ रहलो पर कुछ बुजुर्ग उपेक्षित बाड़े त हमरा अपने गाना के लाइन मन परता – बबुआ भइल अब सेयान कि गोदिये नू छोट हो गइल माई के अँचरा पुरान, अँचरवे में खोट हो गइल मदर्स डे के सार्थकता तबे बा जब बबुआ माई के बुढ़ापा में ओइसहीं केयर करस जइसे माई बबुआ के बचपन में कइले रहली. ( लेखक मनोज भावुक भोजपुरी साहित्य व सिनेमा के जानकार हैं. )\n← VIDEO: जिंदगी इम्तेहान लेती है… लॉकडाउन में वायरल हो रहा बिहार के दारोगा जी का इमोशनल वीडियो\nबिहार: Remdesivir इंजेक्शन की कालाबाजारी कर रहा था प्राइवेट अस्पताल, सिविल सर्जन ने खोली पोल →\nIIIT Bhagalpur: ट्रिपल आईटी में एमटेक के सिलेबस को मंजूरी\nभोजपुरी स्टार राकेश मिश्रा का बवाल गाना ‘पियवा तकिया में अंतर बा’ मचा रहा है धमाल, देखें VIDEO\nBihar News : हत्या समेत कई वारदातों में शामिल हार्डकोर नक्सली दासो घर से ही गिरफ्तार


कहां उड़ि गईल सोन चिरैया – Anjoria\nDecember 1, 2013 Editor लस्टम पस्टम 0\nबाबा लस्टमानंद अपना पोती शुभी के सवाल से बड़ा हरान रहेले. अब काल्हुए के बात ह, हठात आ के पूछलसि, “बाबा अपना देश के सोना के चिरई कहां चल गइल?” अब से का कहल जाउ? सवाल कठिन आ उत्तर आउर अझुराह ? कहल जाउ कि उड़ि के परदेश चल गइल त पूछि कि काहे जाये दिहल लोग? ऊ चलि गइल आप सब असहीं देखत रहि गइनी? अब कहीं कि बाबू ई सोना त जमीन से निकलेला आ चिरई त प्रतीक ह त आतना गंभीर बात ऊ चार बरिस के लइकी ना पूछि आ कहीं जवाब ना पा के ओकर ई भरम टूटि जाई कि बाबा सब कुछ जानेले. त तय कइनी कि ई देश के भविष्य देश के वर्तमान से पूछऽता. एकर उत्तर देश के नेता लोग से पूछल जाउ कि आखिर ऊ सोना के चिरई गइल कहां, काहे कि अपना देश के सोना के चिरई कहल जात रहे. नेता लोग से कहल जाउ कि ना मालूम होखे त सी बी आई से जांच करावऽ लोग आ जे ना जवाब मिली त लाचार हो के ई बूढ़ि समईया हमरा के जन आंदोलन शुरू करे के परी काहे कि ई देश के भविष्य के पूछल सवाल ह. सवाल सुनि के भाजपा के नेता झनक उठले आ कहले, बाबा, हमनी का त 50 बरिस से सोना का, लोहा ले नइखीं देखले सँ. आ हो सकेला कि चारा के संगे केहु सोना के घोटाला क देले होखो चाहे केहु बोफोर्स में लुकवा के ले गइल होखो. चाहे हो सकेला असही तस्करी से बाहर निकल गइल होखो.\nसवाल पर कम्युनिस्ट नेता लोग खिसिया के एक दम संघर्ष के मूड में आ गइल. कहल कुछ ना ई सब पूंजीवादी पार्टी के संगे मिल के ऊ कुटिल देवी लक्ष्मी सोना के चिरई ले के विदेश में जा के बइठ गइली. अब कांग्रेसी नेता से पूछल गइल त कहले कि ई सब विपक्ष के चुनावी हथकंडा ह. देखऽ कि जब देश आजाद होत रहे तब अंग्रेज लोग कोहिनूर के संगे ऊ चिरैयो के ले के चल गइल. तबसे वार्ता चल रहल बा आ ओकरा के देश में वापस ले आवे के कोशिश चल रहल बा.\nउनकरो उत्तर से संतोष ना भइल त एगो बड़हन धर्माचार्य के लगे गइले बाबा लस्टमानंद. ऊ धर्माचार्य सोना के चउकी पर विराजमान रहले. सवाल सुनि के ऊ आंखि मूंदि के कहले, बच्चा चारू ओर लोभ आ स्वार्थ के बोलबाला बा. सोना लोग हजम क ले ले होखी. देखेलऽ ना कि चित्रपट में कइसन कइसन चिरई लउकेली सन. हो सकेला सोन चिरैया ओकनिये लगे होखो.\nअब लस्टमानंद रोअस कि हंसस. उनका बुझात ना रहे. घरे जाए पर शुभी फेर पूछी, भाई ई त अब युधिष्ठिर के यक्ष प्रश्न हो गइल.\nबिलाई भागे सिकहर टूटल (बतकुच्चन १३४)


ओकरा बाद फेर ना मिल पवलें राजेश खन्ना आ मनोज तिवारी – Anjoria\nबॉलीवुड के पहिला सुपर स्टार राजेश खन्ना यानि काका के निधन से पूरा देश में शोक के लहर पसरल बा. मनोजो तिवारी एह निधन से बेहद मर्माहत होत कहलें कि दारा सिंह के जुदा भइला के दुख भुलावे के कोशिशे करत रहीं जा कि काका के निधन हो गइल. पूरा भोजपुरी फिल्म उद्योग का तरफ से काका राजेश खन्ना के निधन पर शोक संवेदना जाहिर कइलें मनोज तिवारी. कहलन कि काका से उनुकर भेंट तीन बेर भइल रहे. पिछला बेर दादा साहेब फाल्के अवार्ड समारोह में मंच शेयर करत में बहुते अपनापन से बात भइल रहे. आ तब काका मुलाक़ात खातिर फेर आवे के कहले रहलें.\nमनोज तिवारी कहलें कि काका अमर बाड़ें आ हमनी के ‘जीना यहां, मरना यहां, इसे सिवा जाना कहां…’ गीत के बोल बरबस याद आ जात बा. ओही तरह राजेश खन्ना के याद करत ‘ज़िन्दगी के सफर में गुज़र जाते हैं जो मकाम, वो फिर नहीं आते….’ गीत के बोल याद आ जात बा.


नीमन आदमी बन गइलें बिपिन सिंह – Anjoria\nखलनायक बिपिन सिंह अकसरहाँ कुछ ना कुछ नया करत रहलें. एही चलते फिलिम “प्रतिघात” में बिपिन सिंह खलनायकी ना कर के एगो नीमन आदमी के किरदार कइलें बाड़ें. दर्शको उनुका के अइसने पाजीटिव किरदार में देखलो चाहत रहलें. अब ई भूमिका कर के बिपिन सिंह बहुते खुश बाड़ें. एहमें उनुका के एगो सच्चा आ इमानदार पुलिस इंसपेक्टर का रुप में देखीहें दर्शक. अक्षरा सिंह एहमें एगो खास भूमिका में बाड़ी.\nई नारी प्रधान फिलिम अनुभव मोशन पिक्चर के बैनर तले बनल बा आ निर्देशक बाड़ें आनंद डी गहतराज. फिलिम के कहानी लिखले बाड़न मनोज पाण्डेय.


देश दुनिया से टटका खबर, २७ फरवरी १४ – टटका खबर\nFeb 28, 2014 आआपा, उम्मीदवारन के सूची, भाजपा, राजीव गांधी, लोकपाल, हीरा के खान\nएह साल होखे वाला लोकसभा चुनाव खातिर अपना उम्मीदवारन के पहिला सूची भाजपा महाशिवरात्रि का दिने जारी क दिहलसि. एह सूची में चउवन उम्मीदवारन के नाम बा. अध्यक्ष रहल नितिन गड़करी नागपुर से आ वरिष्ठ नेता गोपीनाथ मुंडे बीड से चुनाव लड़ीहें. एह सूची में महाराष्ट्र आ पश्चिम बंगाल की 17, ओडिशा के छह, जम्मू कश्मीर से पांच, हिमाचल प्रदेश से तीन आ अरुणाचल प्रदेश, मणिपुर अउर गोवा से दू दू गो सीट ला उम्मीदवारन के नाम शामिल बा. एह में अनुसूचित जाति आ जनजाति के छह, चार गो अल्पसंख्यक आ दू गो औरतन के नाम शामिल बा. एह सूची में नरेन्द्र मोदी के नाम नइखे बाकिर सुने में आवत बा कि उनुका के वाराणसी लड़वावल जाई. डा॰ मुरली मनोहर जोशी तब कानपुर से लड़ीहें.\nराजीव गांधी हत्याकांड के कवनो दोषी के रिहाई करे पर सुप्रीम कोर्ट रोक लगा दिहले बावे. कहलसि कि मौत के सजा पवले दोषियन के सजा उमिर कैद में बदलला पर होखे वाला प्रक्रिया तय कइल जाई आ ओकरा बादे कवनो फैसला हो पाई.\nविदेश मंत्री सलमान खुर्शीद नरेन्द्र मोदी के नपुंसक कह दिहले आ ओकरा बाद होखत छीछालेदर देखत राहुल गाँधी कह दिहलन कि एह तरह के बयान के समर्थन ना कइल जा सके. कांग्रेस के लागत बा कि एह तरह के अभद्र बयानबाजी से नरेन्द्रे मोदी के फायदा होखत बा. पिछला दिने चाय बेचेवाला बयान का बाद के हश्र एकर उदाहरण बा.\nछत्तीसगढ़ में 6.5 करोड़ साल पुरान ज्वालामुखी के अवशेष मिलल बा. एकरा अध्ययन का बाद कहल जात बा कि बस्तर के एह इलाका में हीरा के खान मिल सकेला.\nआपसी झगड़ा का बाद बियफे का भोर में १३वीं राष्ट्रीय राइफल के एगो जवान अपना पाँच गो साथियन के गोली मार दिहलसि आ बाद मे अपनो जान दे दिहलसि. घटना गांदरबल जिला के मानसबल झील का नियरा बारम पथर सैन्य शिविर में भइल.\nआ आपा आपन दुसरका सूची जारी कइलसि जवना में राजमोहन गांधी के पूर्वी दिल्ली लोकसभा सीट से उम्मीदवार बनावल गइल बा जहाँ से शीला दीक्षित के बेटा संदीप दीक्षित सांसद हउवन. पहिले कहल जात रहे कि राजमोहन गाँधी के नरेन्द्र मोदी का खिलाफ लड़ावल जाई.\nमशहूर विधिवेत्ता फली एस नरीमन लोकपाल सर्च कमेटी के हिस्सा बने से मना कर दिहलन काहे कि उनका लागत बा कि सरकार के बनावल बहुस्तरीय प्रक्रिया से बढ़िया आदमी के अनदेखी होखी. एहसे एह काम में उ शामिल ना हो सकसु.


भोजपुरी के कहाँ ले जात बा महुआ ? – Anjoria\nमई 2, 2011 महुआ\nरमेसर काका हँसुआ उठवले भिनसहरे गोहूँ काटे जात रहुअन. ओही बेरा हमहुँ महुआ बीने खातिर दउरी अउर डलिया उठवले निकलल रहुवीं. रमेसर काका के देखते हमरी मुहें से निकलि गउवे, “पाँव लागी काका, चउरी के खेत काटे जा तारS का ?”\n“नीमने रहु बाबु, चउरी में के ना, महुआनी के खेत काटे जा तानी.”\nरमेसर काका क एतना कहते हमहुँ झट से कहि देहुवीं, “ई त अच्छा बा. हमहुँ महुआ बीने महुआनिए में जातानी.”\nरमेसर काका आगे-आगे अउर हम उनका पीछे-पीछे चलत-चलत महुआनी में पहुँचि गइनी जा. महुआनी में पहुँचि के हम लगनी महुआ बीने अउर रमेसर काका अपनी खेते में जा के लगने गोहूँ काटे. रमेसर काका के खेत महुआनी क एकदम बगलिए में सटल बा.\nपहिला बेर के चुवल कुल्हि महुआ बीनले क बाद हम सोंचनी कि कोनहवा महुअवा अबहिन एक-आध गो टिप-टाप चुवता तवलेक हम काँहे ना जा के रमेसर काका से एक बीरा सुर्ती ले-ले आईं. एकरी बाद हम डलिया-दउरी कोन्हवा पेड़े की नीचे छोड़ि के रमेसर काका क लगे उनकरी खेते में पहुँचि गइनीं. अबहिन हम कुछ कहहीं के रहनी तबलेकहीं रमेसर काका हमके देखते बोलि पड़ने, “बाबू! दड़वा पर कुरता धइले बानी. तनि ओमें से चुनौटी निकालि के सुरती ना बनावS.”\nहम कहनी, “ठीक बा काका. दरअसल हम सुरतिए खातिर त अइनी हँ.” एकरी बाद हम रमेसर काका की कुरता में से चुनौटी निकालि के लगनी सुरती बनावे.\nसुरती बनवले की बाद हम तनियेसा उहवें चढ़ा (गिरा) देहनी अउर ओकरी बाद रमेसर काका के देहनी अउर खुदे खइनी. सुरती खाते हम कहनी, “ए काका, इ सुरतिया त बहुते तेज बा.”\nए पर काका कहने, “अरे बाबू. इ सुरती हम देउरियाँ की सुरतीहट्टा से मँगवले रहनी हँ.”\nएकरी बाद हम रमेसर काका से कहनी, “आजु महुआ बिनहुंवाला केहू ना आइल ह. कुल्हि महुआ हमरा अकेले बीने के परल ह अउर एतने ना अबहिन कोनहवा महुअवा चुवते बा.”\nहमरी एतना कहते रमेसर काका कहने, “बाबू, महुओ के लीला अपरम्पार बा. पहिले क जबाना में महुए हम गरीबन के आहार रहे. महुआ कूटि के लट्टा बनावल जाव अउर गरीबी में ओही के खाइल जाव. एतने ना जब केहू रिस्तेदार आ जा, त हमरा इयादि बा, माई का करे की महुअरि बनावे अउर ओ रिस्तेदार के खिआवे. कबो-कबो एक-आध किलो महुआ बेंची के हम बाजारे से कुछ सामानो खरीदि के ले आईं. धीरे-धीरे जुग-जबाना बदलि गइल, आजु न केहू लट्टा खाता न महुअरि.”\nकाका की एतना कहते हम कहि बइठनि, “का हो काका, त का ओहू जबाना में लोग महुआ से सराबो बनावे? देखS न. चिल्लर भाई त रोजो मूँजहनिया में महुआ के सराब चुआवताने अउर गाँव-जवार के लोग सराब खातिर उनकी लगे चलि आवता.”\nहमरी एतना कहले की बाद काका एगो लंबा साँस लेहने अउर कहने, “बाबू, ओहू जबाना में लोग महुआ के सराब चुआवे. हमरा इयादि बा कि कई गो चरवाह ई सराब पी के आपसे में गारी-गलउज, लाठी-लठउअल क लें सन. कई जाने के कपार फुटि जाव. पर कहल गइल बा कि हर चीज के बुरा अउर अच्छा दुनु पहलु होला. ई हमनीजान क ऊपर निर्भर बा कि ओके कवने रूप में ले तानीजाँ.”\nकाका के इ बाति सुनि के हम कहनी, “काका, हम तोहार बाति समझनी नाँ?”\nए पर काका कहने, “बाबू, हम तोहके बता दीं कि ए महुआ के सराब बहुत कामो के होला. घाव-ओव पर लगबले पर बहुत फायदा करेला. केतनो भीतर घाव होखो पर अगर तूँ महुआ के सराब ओह पर मलि द त घाव एकदम ठीक हो जाला.”\nकाका के इ बाति सुनला की बाद हम कहनी, “काका, तूँ महुआ देखे ल कि ना? अरे हम महुआ चैनल के बात करतानी.”\nहमरी एतना कहते काका कहि पड़ने, “बाबू, महुआ देखल त आपन मजबूरी बा. अरे जब भोजपुरी क नाव पर इहे एगो चैनलवे बा त चाहें गलती देखावे चाहें सही, देखहीं के परी. पर ए चैनलवाला कुल के चाहीं कि जवने कुछ देखावें उ दवाईवाला महुआ होखे के चाहीं. मतलब भोजपुरिया संस्कार, संस्कृति, समाज से जुड़ल न कि टीआरपी बढ़वले क चक्कर में सराबियन वाला महुआ. अश्लीलता से सराबोर. अरे भाई ए महुआ के हिंदी चाहें अन्य भाषा क चैनलन के नकल कइले के ताक नइखे. अगर करबो करे त अपनी समाज, संस्कृति के धेयान में रखि के करे. भोजपुरी समाज, संस्कृति एतना समृद्ध अउर विविधता से सराबोर बा कि एपर लाखोंगो कार्यक्रम देखावल जा सकेला. अगर ए सब क ऊपर कवनो कार्यक्रम देखावल जाई त सबके ई अच्छो लागि अउर सब लोगन क नजर में भोजपुरी अउर भोजपुरिया के वास्तविक अउर सही संदेसो जाई. भोजपुरी अउरो समृद्ध होई.”\nकाका के इ बाति हमरो अच्छा लागल. हम सोंचनी कि महुआ के कईगो रूप बा. पर हमनी के महुआ क ओही रूप के अख्तियार करे के बा जवने से समाज, संस्कृति के हित होखे, अहित ना. महुआ के लट्टा, महुअरि की रूप में इस्तेमाल होखे के चाहीं न कि सराब बनवले क रूप में. खैर अगर सराबो बनता त उहो कम मात्रा में बने के चाहीं अउर ओकर उपयोग पी के केहू के गरिअवले में ना बलुक दवाई के रूप में दुख-दर्द दूर करे खातिर होखे के चाहीं.\nभाई महुआ टीबी के कर्णधार लोग. इहाँ महुआ से महुआ के तुलना कइल गइल बा. अब रउआँ सब क ऊपर बा कि रउआँ सब अपनी महुआ के कवन रूप दे तानी जाँ अउर देकनिहारन क आगे कवन महुआ परोसऽतानी जाँ. उहे महुआँ परोसीं जवने से भोजपुरी, भोजपुरिया समाज, संस्कृति के भला होखो अउर हम इहो गारंटी दे तानी कि ए से महुआ के टीआरपी घटी ना बलुक अउर बढ़ि जाई.\n5 thoughts on “भोजपुरी के कहाँ ले जात बा महुआ ?”\nDINESH CHANDRA GUPTA s/o SHRI BHRIGU PRASAD GUPTA , A/P- VIDYA BHAWAN NARAINPUR DIST- BALLIA UP - 277213 कहते हैं:\nमई 13, 2011 को 7:06 अपराह्न पर\n”bhojpuri JAN KE KALEJA H ”\nkuldeepak pathak कहते हैं:\nमई 10, 2011 को 1:45 अपराह्न पर\nmahua t ago bhojipuria chainal ba bhojipuria samaj kaage bade k javan log bhojipuria janato rahele h aur jagah badalle se bollo bhulail jat rahale u ho lo bolle me na sankochat bane. kuldeepakpathak Deoria VALE BABA\nमई 7, 2011 को 9:38 पूर्वाह्न पर\nबहुत खुशी भइल इ जानि की तूँ आई.आई.टी. में बाड़S…तूँ कवने डिपार्टमेंट में बाड़S…हम हर सनिवार के आई.आई.टी. बांबे में ही दिन में 10 से4ले रहेनी…कंप्यूटर साइंस डिपार्टमेंट में…एक्टेंसन ह..4706…..\nहम तोहरी फोन के इंतजार करबि….सादर आभार।।\nRATANLAL VISHWAKARMA कहते हैं:\nGood Pandey jee Bhojpuri Ka Name Aise hi Ucha karna hai RATANLAL VISHWAKARMA IIT BOMBAY\nमई 3, 2011 को 3:23 अपराह्न पर\nपाण्डेय जी उ महुआ ई महुआ ना ह .जवना में माट्टी के नशा होखे .भोजपुरी महुआ हिंदी के बोतल में पैक करके परोसल जाता .उ गंध ,उ महक सब गमकउआ सेंट में बदल गईल बा . बस !


कुशिआरी – भोजपुरी साहित्य सरिता\nबिआह-समंध बड़ी टुनकाह चीझ ह जी! सुरुए से सइ-सइ बीपत। कबो नाइ मँझधार में नापता हो जाला त कबो कचारे में मरा जाला। ते प कुश काका जइसन करजिब्हा अदिमी गाँव में रहस त सरबनासे बूझीं। असहूँ कहल जाला कि जेकर खेत में कुशिआरी निपज जाय ओहि गिरहस्त के सात पुहुत तक अन्न के दरसन ना करि पइहें। नीसन शहतीर अस गाँव में लागल घुन रहे ककवा, जवन तरे-तरे पूरे गाँव के रेसा-रेसा भुरकुस क दिहले रहे। बतकटी, पिनुकाही, गरपराही, कुभाखन, चुगलर्इ, र्इ सभ अइसन ऐगुन-गिरोह रहीसँ जवन उनुका में कूट-कूट के ना धुरमूस के भरल रहीसँ। सभ से सरेख ऐगुन बियहकÍी के रहे जवना में काका बिसेख पटुता प्राप्त रहन।\nअब देखीं ना, रमेसर तिवारी कवन बेजायँ कइले रहन जे आपन बेटा के बरतुहारी के बात छुपावे के कोर्सिस कइलें। एही निस्तानी क डरे छेंका-बरछे्या के गुपचुप आयोजन भइल। अनेसा त हइए रहे जे कुश काका के जाने भ में कवनो घरे बाजा ना बाज सके। कवनों घरभेदी कान में फुसुक गइल होखे भा अगुअन क जलखर्इ बदे रमेसर तिवारी के घर में पाकत खाँटी घिवहा हलुवा के सुबास ससर के बनाँस में आलोड़न-बिलोड़न कइले होखे, काका के कान खरहा अस अलग गइल। भोरबेरा रहे त कुश काका समै अनुसारि लतरी हाथे लोटा, कान प जनेव आ दहिना हाथ में ठेघुरी लिहले रमेसर तिवारी के दालान के अगवासा बथान प हाजिर भ गइलें। रमेसर के त साँसे अँटकल जाय। ऊपरा का मने निहँस-भाव के बिहँस के बाना धरावत बड़ी मोसकिल से बकरलें- ‘‘आर्इं आर्इं काका, अबहिएँ त राउर चरिचा होत रहे, तले ले आइए गइनीं। ढेर दिन जीअबि। अरे बचवा, तनी काका के चाह-उह लइहऽसँ रे!’’\nकुश काका चश्मा के टूटही डाँटी में बान्हल फुदेनाओली रसरी के पीछे माथ के ऊपरकी छोर प घसेटत खूँटा प बान्हल बरधन क ओरि बिहंगम नजर डललें, जइसे केहू ऊँच ढिबरा प चढ़ि के नीचे चरत ढोरन के तजबिज करत होखे।\n‘‘काहे रमेसर, र्इ सभ बरध तहरे हवन? कब लिहल·? र्इ बहुते आछा काम कइल·। तहरो थउँसल खेती अब ठाढ़ हो जइहें।’’ रमेसर तिवारी के बुझाइल जइसे हाथ आइल गरर्इ अब छटकले चाह·तीया। काका अवते एगो अगिनबान छोड़ि दिहले रहन। एहि बीच कुश काका निहुर के, चुक्कीमुक्की बइठ के, बरधन के आगाड़ी-पिछाड़ी बारीकी आ तन्मयता से कुछ तलाशे लगलें, जइसे पय-पातर, बार-भँवरी के गहन अनुसंधान करत होखसु। काका के नजर बेरि-बेरि बथान से उठि के दलान क ओरि छहल जाय जहाँ अगुआ आगंतुक लोग बिराजमान रहन।\n‘‘का हो रमेसर, र्इहाँ सभे के?’’ फिन उत्तर के प्रतीक्षा कइले बेगर बात के रोख बदलत बरध-बखान प उतर अइलें जइसे एहि प्रश्न के कवनों बिसेख महत्व ना होखे।\n‘‘बरध त बूझऽ जे एकदमें उम्दा लइले बाड़ऽ। दसकोसी में अइसन माल-मवेसी नइखन लउकत।’’\nरमेसर के जान अफदरा में परल रहे, ऊ अगिनबान के तेज आँच में त अगतहीं से जरत रहन। एहि स्थिति के कइसे सम्हारस? सुनले रहन जे अगिनबान के काट बरुनबान रहे। मतलब र्इ कि कवनो चीझ झोंकारत होखे त ओ प पानी छिरिकऽ। उपाय सूझल। तुरत बिअहगर पूत क ओरि इशारा कइलें। पूत समझदार रहन, लपक के कुश काका के चरनबंदगी कइले। एहि क्रिया में काका के गोड़ के ठेसाह अँगूठा प भिनुकत माँखी से उपजल घिन के ऊ भीतरहीं दबा दिहलें आ गोड़ के नाम प ठेहुना छुवे के देखउआ मरजाद के निबाह करे के बजाय पूरा पग-परस क रीति निभावल गइल। अनीच्छा से कइल कवनो काम में, भलहीं ऊ कतिनो सावधानी से कइल जाय, कुछ-ना कुछ कसर रहिए जाला। अतिशय उमग में बबुआ थोरहन तलमलइले आ संतुलन बिगरे का ओजह से उनुकर उद्धत अँगुरी काका के घवाहिल अँगूठा में चुभ गइल। काका जहवाँ ठाढ़ रहनि तहवें असह टीस से एकटंगे छरपे लगलें। बबुआ क हाथ में कुछ पनिआह अस लभेराइल रहे त ऊ घूरि-घूरि सूँघत एकओरि लपक लिहलें। कहले जाला कि जादे धीगर लोग तीन जगे मइला मखेलें।\nसुने में आवेला जे बानर एक त फेंड़ से नीचे ना धबकस आ खुदा-न-खास्ते कहीं अइसन मोंका आइओ गइल त कुछ-न-कुछ डहुँगी-पतर्इ क संगहीं गिरेलें। टभकत घाव के बेथाहुर पीर से उछलतो-उछलतो काका आसिरवाद देवे से बाज ना अइलें। मुँह से निकसत अजस्र वाग्धार पीछे से ढेला का सकल में फेंका गइल- ‘‘नीके रह·, नीके रह· बाबू, हम त रोजे रामजी से मनावत रहीं जे तहार मिरगी छूटे आ माथे मउरि चढ़े। बहुते नीक भइल। सुन्नर बहुरिया के हाथ पीठि प परते ए तरि के बर-बेरामी त अपनहीं ठीक हो जालीसँ।’’\nजाहिर बा कि बात अगुअन के कान में परल होखी। ना जाने का भइल कि ऊ लोग फरफरागित बदे गाँव से बहरिआइल त फेरु वापिस ना आइल। रमेसर तिवारी देर तक पलक-पाँवड़ा बिछइले रहि गइलें बाकी उनुका दूर-दूर ले कुशिआरी के सेवाय अउ कुछ ना लउकल।\nजिउतिया आवे से महिना भर पहिले से ठेकुआ के नाम जपत बाड़े भुनेसर भाई. काल जिउतिया...\nरंग-बिरंग अबीर-गुलाल के दुकान लाईन से सजल रहे। लोग आपन लाईकन ला पिचकारी रंग के खरीदारी...\nघर में नाया सामान के अइला पर पुरनका के पूछ घट जाला कबो कबो त खतमें...


आरा न्यूज, 14 अप्रेल 2018, शनिचर के6गो खबर – टटका खबर\nउदवंत नगर के पूरबी डेमहां गांव के परमहंस यादव के बेटा जीतेन्द्र (25 बरीस) शुक का दिने आरा सासाराम रोड पर गाँवे का लगे सड़क किनारा बन गइल गड़ही में अपना भईंसियन के नहवावे ले गइल रहुवे. गड़ही के गहराई के थाह ना लगला का चलते ऊ ओहिमें डूब गइल. जब भईंस घरे आ गइली सँ आ जीतेन्द्र ना अइलन त घर के लोग खोजे निकलल आ तब एह हादसा के जानकारी भइल.\nचांदी थाना के पुलिस शुक का राते चेकिंग का दौरान आरा ओर जात एगो कार के रोकलसि त ओकरा पर शराब का नशा में एगो नवही मिलल. कार का तलाशी में एगो पिस्तौल आ नौ गो करतूस मिलला का बाद पुलिस ओह नवही गोविन्द के गिरफ्तार कर लिहलसि.\nसहार थाना के बंसी डिहरी गाँव के सुभाष यादव के गाँवे के एगो औरत से छेड़खानी करे का मामिला में पुलिस गिरफ्तार कर लिहलसि.\nपीरो में दिनदाडे़ मामूली झगड़ा में एगो नवही के गोली मार दीहल गइल. वारदात चतुर्भुजी बरांव गाँव में भइल. जख्मी नवही के कहना बा कि शुक के साँझे गाँवे के दू जने जे नशा में धुत रहलें अपना बाइक से ओकरा के धक्का मार दिहलें. विरोध कइला पर लोग मारे पीटे लागल. ओह समय कुछ लोग बीचबचाव क दीहल बाकिर शनिचर का दिने फ्रु कुछ लोग गोल बना के आ धमकल आ ओकरा के मारे पीटे लागल. एही दौरान डेरवावे खातिर ऊ सब फायरिंगो कइले सँ. जख्मी राम प्रताप सिंह के अस्पताल में इलाज चलत बा आ पुलिस गाँवे के एगो आरोपी के गिरफ्तार कर लिहले बिया.\nकुख्यात गैंगस्टर अभिषेक का नाम पर आरा के एगो कोचिंग संचालक से दस लाख रुपिया रंगदारी में मांगल गइल बा आ धमकावल गइल बा कि चुपचाप रुपिया दे द ना त जेल से निकलला पर तोहरा के भूंज देब. नइखे देबे के त कोचिंग बन्द कर के चल जा. संचालक गंगहर गांव के कन्हैया सिंह आ शोभी डुमरा गाँव के प्रेम कुमार सिंह हउवें.\nडुमरांव टीसन का लगे ओवरहेड बिजली तार टूट के गिर गइला का चलते पटना मुगलसराय सेक्शन पर रेलगाड़ियन के आवाजाही शनिचर का दिने छह घंटा ले थथमल रहल.\nTags: आरा, उदवंत नगर, चांदी, डुमराँव, पीरो, रंगदारी, सहार


१ मार्च २०१४ के खबर एक नजर में – टटका खबर\nपहली मार्च २०१४ का दिने भाजपा मुख्यालय में जनरल वीके सिंह आ भाजपा अध्यक्ष राजनाथ सिंह\nअतवार का दिने बिहार सरकार चलावत जदयू के गोहार पर बिहार बंद रही. जब खुद मुख्यमंत्री बंद के गोहार लगावसु त कुछ खुलल कइसे रहि जाई. शनिचर का दिने बिहार में जगहे जगहे मशाल जुलूस निकालल गइल आ साँझि के थरिया पीटल गइल. नीतीश कुमार के कहना बा कि केन्द्र चाहे त 24 घंटा मे बिहार के विशेष दर्जा दे सकेला. कहलन कि विशेष राज्य के दर्जा बिहार के अधिकार ह आ ओकरे ला ई अभियान चलत बा. रामविलास पासवान के भाजपा में गइला का बाद बदलल राजनीतिक हालात में कांग्रेस जदयू के अपना संगे लेबे ला हो सकेला कि ई माँग मानियो लेब.\nसिवान का अमलोरी टीसन का लगे शनिचर के सबेरे एगो आदमी अपना साथे सफर करत एगो औरत आ ओकरा दू गो बचवन के चलत रेलगाड़ी से नीचे फेंक दिहलसि. चार साल के बेटा ओहिजे मर गइल बाकिर दुसरका बेटा आ औरत घवाहिल हो गइले. दुनु के इलाज सिवान सदर अस्पताल में करवावल जात बा. औरत के नाम संगीता कुमारी बतावल जात बा आ लालबाबू नाम के आदमी धक्का दिहले रहुवे. लाल बाबू फरार हो गइल बा.\nयूपी में आजु तीन गो रैलियन के संयोग बनल बा. लखनऊ में नरेन्द्र मोदी त इलाहाबाद में मुलायम सिंह के रैली होखे वाला बा. केजरीवालो कानपुर में रैली करे वाला बाड़ें. मिरजापुर में होखे वाला राहुल के रैली काल्हु भइल बरखा का चलते रद्द क दीहल गइल ना त उहो अतवारे के होळे वाला रहुवे. भाजपा के दावा बा कि लखनऊ में होखे वाला रैली आजु तक के सबले बड़ रैली होखी आ नाहियो त पन्द्रह लाख लोग एह रैली में शामिल होखी.\nशनिचर का दिने भारत के सेनाध्यक्ष रहल जनरल वीके सिंह भाजपा के सदस्यता ले लिहलें. एकर संकेत तबे मिल गइल रहुवे जब ऊ हरियाणा के रैली में नरेन्द्र मोदी का साथे मंच पर आइल रहलें. बतावल जात बा कि उनका के राजस्थान का झुंझनू से भा हरियाणा के भिवानी सीट से लोकसभा चुनाव लड़वा सकेले भाजपा.\nउत्तर प्रदेश के मुख्यमंत्री रहल आ एटा संसदीय क्षेत्र से निर्दलीय सांसद कल्याण सिंह शनिचर का दिने लोकसभा से इस्तीफा दे दिहलें. अब कल्याण सिंह अपना पुरनका पार्टी भाजपा में विधिवत शामिल हो जइहें.\nशिवसेना अपना पन्द्रह गो लोकसभा उम्मीदवारन के सूची जारी क दिहलसि बाकिर ओहमें लोकसभा स्पीकर रह चुकल मनोहर जोशी के नाम नइखे. पिछला दिने उनकर विवाद उद्धव ठाकरे से भइल रहुवे.\nरामविलास पासवान अपना बेटा चिराग पासवान संगे काल्हु दिल्ली में भाजपा के पुरनिया नेता लाल कृष्ण आडवाणी से भेंट कइलन. भाजपा संगे गठबन्हन का बाद ई मुलाकात भइल बा.\nममता बनर्जी खातिर चुनाव प्रचार करे में लागल अन्ना हजारे के कहना बा कि ऊ देश भर में पचास गो चुनिन्दा निर्दलीय उम्मीदवारन ला प्रचार करीहें.\nबिहार भाजपा के नेता सुशील आदमी के कहना बा कि खाली चुनावी फायदा खातिर योजनन के एलान करत बाड़ें नीतीश कुमार. उनुका मालूम बा कि एह योजनन के लागू करे में टाइम लागी आ तब ले आचार संहिता लागू हो जाई. से बिना कुछ कइले चुनावी फायदा ले लेबे खातिर अइसन करत बाड़ें नीतीश. अबहीं बिहार सरकार का लगे एह काम ला ना त धन ना बा ना इन्तजाम.\nभाजपा. के राष्ट्रीय अध्यक्ष रहल चउहत्तर बरीस के बंगारू लक्ष्मण के शनिचर का दिने हैदराबाद का एगो अस्पताल में हार्ट अटैक से मौत हो गइल.\nआंध्रप्रदेश के पूर्वी नौ सेना कमान के पोर्ट सिटी मुख्यालय विशाखापट्टनम मे आईएनएस कलिंगा जलयान मे शार्ट र्सकिट का चलते आग लागल गइल. एने नौसेना में लगातार हादसा होखे लागल बा.\nदक्षिण पश्चिम चीन के कुनमिंग शहर में शनिचर का दिने एगो रेल टीसन प कुछ आतंकवादी छूरा घोंप घोंप के २८ लोग के जान ले लिहले आ ११३ लोग के घवाहिल क दिहले. हमला रात के नौ बजे कुनमिंग रेलवे टीसन प भइल.\nपिछला दिने छत्तीसगढ के दंतेवाडा जिला के खुंटेपाल में भइल हमला नक्सलियन के प्लाटून दस्ता कइले रहुवे. एह हमला में पहिला निशाना थाना प्रभारी विवेक शुक्ला के बनावल गइल जे प्रधान आरक्षक पुष्पेन्द्र चंद्रा के मोटरसाइकिल प पीछे बइठल रहले. नक्सलियन के गोली पुष्पेन्द्र का पेट में लागल जवना का बाद उ गिर गइले आ तब थाना प्रभारी के गोली मार दीहल गइल.\nमध्यप्रदेश के पन्ना टाइगर रिर्जव मे बाघ पुर्नस्थापना योजना के बढ़िया सफलता मिलल बा आ चार साल का भीतर ओहिजा पचीस गो बाघ हो गइल बाड़ें. चार साल पहिले बाघ बाघिन के जोड़ा ओहिजा बसावल गइल रहे.\nकानपुर में हिंदी प्रचारिणी समिति के समारोह में उत्तराखंड के राज्यपाल डॉ. अजीज कुरैशी एगो साहित्यकार डॉ. कमल मुसद्दी के राष्ट्रगीत गावे से रोक दिहलन जवना के दबल आवाज में लोग आलोचना करत बा.\nTags: अन्ना हजारे, चीन, नीतीश कुमार, बंगारु लक्ष्मण, बिहार, भाजपो, ममता बनर्जी, रैली, विशेष राज्य, वी के सिंह, सिवान